Det börjar verka kärlek, banne mej

«Det börjar verka kärlek, banne mej» (norsk oversettelse: det begynner å ligne kjærlighet, pokker ta) er en svensk sang fra 1968, skrevet av Peter Himmelstrand og fremført av Claes-Göran Hederström. Sangen vant svenske Melodifestivalen 1968 og representerte Sverige i Eurovision Song Contest 1968, der den kom på femteplass. Sangen ble populær i Norge og nådde en andreplass på VG-lista.

Eurovision Song Contest 
Etter å ha vunnet Melodifestivalen i Stockholm i februar 1968, ble «Det börjar verka kärlek, banne mej» det svenske bidraget til den internasjonale finalen i London lørdag 6. april 1968. I konkurransen deltok 17 land, og Sverige var det åttende bidraget ut på scenen. 

I avstemningen fikk sangen 15 stemmer og endte på en femteplass. Sveriges stemmer kom fra: 6 stemmer fra Norge, 4 stemmer fra Irland, 2 stemmer fra Storbritannia, mens Finland, Portugal og Nederland ga én stemme hver.

Listeplasseringer 
Sangen lå på Svensktoppen i fem uker, fra 4. april til 19. mai 1968, og den toppet listen de to første ukene..

Sangen ble også svært populær i Norge, og den lå på VG-lista i 13 uker. Den nådde en andreplass på den norske hitlisten og ble liggende på andreplass i syv uker – bare slått av sølvvinneren fra Eurovision, «Congratulations» og Cliff Richard.

Referanser 

Sveriges bidrag i Eurovision Song Contest
Vinnere av Melodifestivalen
Bidrag til Melodifestivalen
Sanger fra 1968